作者:盧照鄰
標題:獄中學騷體
內容:夫何秋夜之無情兮，皎皛悠悠而太長。圜戶杳其幽邃兮，愁人披此嚴霜。見河漢之西落，聞鴻雁之南翔。山有桂兮桂有芳，心思君兮君不將。憂與憂兮相積，歡與歡兮兩忘。風嫋嫋兮木紛紛，凋綠葉兮吹白雲。寸步千里兮不相聞，思公子兮日將曛。林已暮兮鳥群飛，重門掩兮人徑稀。萬族皆有所託兮，蹇獨淹留而不歸。